Maia Sandu, distincție acordată unui primar din Republica Moldova
- Nicolae Comănescu
- 16 martie 2024, 18:10
Nicolae Dandiș, primarul din Cahul, Republica Moldova, a primit o distincție importantă. Edilul a fost decorat de președintele țării, Maia Sandu, cu "Ordinul de Onoare".
În timpul vizitei de lucru pe care a efectuat-o la Cahul, liderul de la Chișinău s-a întâlnit cu mai mulți primari și consilieri din regiune. Șefa statului a subliniat că viitorul european al Republicii Moldova depinde, în primul rând, de implicarea fiecărui ales local și de munca acestuia la nivel local iar faptul că în acest raion, doar prin Programul "Satul european" au fost realizate proiecte de peste 84 de milioane de lei, este încurajator.
Răsplată oferită de președintele Maia Sandu pentru un primar din Republica Moldova
Orașul Cahul reprezintă un model de succes de dezvoltare locală sprijinită de Uniunea Europeană, și mai ales de România. Aici au fost realizate mai multe proiecte pentru îmbunătățirea infrastructurii, aprovizionarea cu apă și canalizare sau renovarea instituțiilor de învățământ. Președinta Maia Sandu a apreciat munca depusă de edilul localității și a semnat un decret prin care îi conferă un titlu onorific.
"I-am mulțumit primarului Nicolae Dandiș pentru că, pe parcursul celor trei mandate consecutive, a contribuit la confortul cahulenilor. În semn de recunoștință, pentru promovarea reformelor și democrației la nivel local, i-am înmânat "Ordinul de Onoare" al Republicii Moldova", a precizat șefa statului, conform unica.md.
A câștigat alegerile de anul trecut
Primăria municipiului Cahul a fost câștigată, în luna noiembrie a anului trecut, pentru a treia oară la rând de Nicolae Dandiș. El a candidat independent și a fost reales din primul tur, cu 73,63% din voturi, potrivit datelor preliminare de pe site-ul Comisiei Electorale Centrale.
Pe locul al 2-lea, la mare distanță, s-a situat candidatul PSRM, Marcel Cenușă, cu 19,49% din voturi.
În consiliul orășenesc al municipiului Cahul cele mai multe voturi le-a luat PSRM – 31,18%, urmat de PAS – 17,78% și Liga Orașelor și Comunelor – 11,42%.
În consiliul raional Cahul cele mai multe voturi le-a câștigat PAS – 35,66%, urmat de PSRM – 21,81%, și Partidul Democrat Modern din Moldova – 20,01%, potrivit datelor din 62 de procese verbale, din totalul de 63.